NORAKSTS

|  |  |
| --- | --- |
| 29.06.2023. | Nr.6/7 |

######  PAR GALVOJUMA SNIEGŠANU SIA “JELGAVAS KOMUNĀLIE PAKALPOJUMI”

**Atklāti balsojot: PAR – 15** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

SIA “Jelgavas komunālie pakalpojumi” 2021. gada 18. oktobra ārkārtas dalībnieku sapulcē (protokols Nr. 35Ā) tika pieņemts lēmums par dalību Eiropas reģionālā attīstības fonda 13.1.3. specifiskā atbalsta mērķa „Atveseļošanas pasākumi vides un reģionālās attīstības jomā” 13.1.3.2. pasākumā „Atkritumu atkārtota izmantošana, pārstrāde un reģenerācija”, īstenot projektu “Bioloģiski noārdāmo atkritumu pārstrādes iekārtas izveide Zemgales reģionālajā atkritumu poligonā “Brakšķi”” (turpmāk – Projekts), izbūvējot bioloģiski noārdāmo atkritumu (BNA) anaerobās fermentācijas iekārtu ar plānoto jaudu 19 000 t/g.

Jelgavas valstspilsētas dome 2021. gada 28. oktobrī ar lēmumu Nr.16/5 “Par piekrišanu SIA “Jelgavas komunālie pakalpojumi” dalībai projektā un galvojuma sniegšanu” nolēma piekrist SIA “Jelgavas komunālie pakalpojumi” dalībai Projektā, kā arī Projekta apstiprināšanas gadījumā sniegt galvojumu SIA “Jelgavas komunālie pakalpojumi” aizņēmuma ņemšanai Valsts kasē vai kredītiestādē līdzfinansējuma nodrošināšanai atbilstoši kapitāldaļu turētāja daļu skaitam, galvojumu garantējot ar pašvaldības budžetu.

SIA “Jelgavas komunālie pakalpojumi” iesniegtais Projekts ir apstiprināts un 2022. gada 30. martā starp Centrālo finanšu un līguma aģentūru (turpmāk – CFLA) un SIA “Jelgavas komunālie pakalpojumi” ir noslēgts līgums Nr.5.2.1.2/21/I/001 par Eiropas Savienības (turpmāk – ES) Kohēzijas fonda (turpmāk – KF) projekta “Tādu bioloģiski noārdāmo atkritumu pārstrādes iekārtu izveide poligonā “Brakšķi”, kas izmanto anaerobo pārstrādes metodi” (turpmāk – apstiprinātais projekts) īstenošanu.

KF projekta īstenošanai plānotās kopējās izmaksas ir 14 852 111,86 *euro*, tai skaitā KF finansējums 5 780 000,00 *euro*, SIA “Jelgavas komunālie pakalpojumi” līdzfinansējums 9 072 111,86 *euro*. KF projekta kopējās izmaksās iekļauts reversais PVN 2 572 053,25 *euro*.

Lai sekmīgi īstenotu KF projektu ir nepieciešams īstenot SIA “Jelgavas komunālie pakalpojumi” investīciju projektu “Bioloģiski noārdāmo atkritumu pārstrādes laukuma izbūve” (turpmāk – investīciju projekts), kura kopējās izmaksas ir 2 535 605,08 *euro,* tai skaitā reversais PVN 440 063,69 *euro.*

KF projekta un investīciju projekta īstenošanai kopējās plānotās izmaksas ir 17 387 716,94 *euro*, tai skaitā KF finansējums 5 780 000,00 *euro*, SIA “Jelgavas komunālie pakalpojumi” līdzfinansējums 11 607 716,94 *euro*. Projekta kopējās izmaksās iekļauts reversais PVN 3 012 116,94 *euro*.

Investīciju projekta īstenošanai un KF projekta līdzfinansējuma un priekšfinansējuma nodrošināšanai SIA “Jelgavas komunālie pakalpojumi” plāno ņemt aizņēmumu 9 173 600,00 *euro*.

SIA “Jelgavas komunālie pakalpojumi” 2023. gada 19. jūnija ārkārtas dalībnieku sapulcē (protokols Nr. 42Ā) tika pieņemts lēmums piekrist ņemt aizņēmumu 9 173 600,00 *euro* apmērā Valsts kasē vai kredītiestādē ar tās noteikto procentu likmi un sniegt galvojumu atbilstoši kapitāldaļu turētāja daļu skaitam.

Pašvaldībai kā SIA “Jelgavas komunālie pakalpojumi” 50,99941% kapitāla daļu īpašniecei jānodrošina galvojums 4 678 481,88 *euro* apmērā aizdevuma saņemšanai, savukārt SIA “KULK” 49,00059% jeb 4 495 118,12 *euro*.

Starp Pašvaldību un SIA “Jelgavas komunālie pakalpojumi” 2021. gada 12. novembrī ir noslēgts Līgums par sadzīves atkritumu apglabāšanu poligonā “Brakšķi II .kārta”, ar kuru SIA “Jelgavas komunālie pakalpojumi” kā sabiedriskā pakalpojuma sniedzējam ir piešķirtas ekskluzīvas tiesības un pienākums sagatavot apglabāšanai un apglabāt nešķirotos sadzīves atkritumus poligonā “Brakšķi II.kārta”. Saskaņā ar līgumu gan Pašvaldība, gan SIA “Jelgavas komunālie pakalpojumi” apņemas ievērot nosacījumus, kādus sabiedriskā pakalpojuma sniedzējam paredz Eiropas Komisijas 2011.gada 20.decembra lēmums Nr.2012/21/ES par *Līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi.*

Saskaņā ar Pašvaldību likuma 4. panta pirmās daļas 1. punktu, 10. panta pirmās daļas 21. punktu, Likuma par budžetu un finanšu vadību 41. panta piekto daļu, likuma “Par pašvaldību budžetiem” 26. panta pirmo un otro daļu, Ministru kabineta 2019. gada 10. decembra noteikumiem Nr. 590 “Noteikumi par pašvaldību aizņēmumiem un galvojumiem”, Ministru kabineta 2016. gada 30. augusta noteikumu Nr.588 “Darbības programmas “Izaugsme un nodarbinātība” 5.2.1. specifiskā atbalsta mērķa “Veicināt dažāda veida atkritumu atkārtotu izmantošanu, pārstrādi un reģenerāciju” 5.2.1.2. pasākuma “Atkritumu pārstrādes veicināšana” īstenošanas noteikumi” 11. un 121.punktu, ar CFLA 2022.gada 30.martā noslēgto līgumu par ES fonda projekta Nr. 5.2.1.2/21/I/001 īstenošanu un veiktajiem grozījumiem, likuma “Par valsts budžetu 2023. gadam un budžeta ietvaru 2023., 2024., 2025.gadam” 36. panta otro un ceturto daļu un SIA ”Jelgavas komunālie pakalpojumi” 2023. gada 19. jūnija ārkārtas dalībnieku sapulces lēmumu (protokols Nr.42Ā),

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Sniegt galvojumu SIA “Jelgavas komunālie pakalpojumi” (ar 50,99941% pašvaldības kapitāla daļām) 4 678 481,88 *euro* (četri miljoni seši simti septiņdesmit astoņi tūkstoši četri simti astoņdesmit viens *euro* un 88 *centi*) apmērā, tai skaitā:
	1. KF projekta “Tādu bioloģiski noārdāmo atkritumu pārstrādes iekārtu izveide poligonā “Brakšķi”, kas izmanto anaerobo pārstrādes metodi” priekšfinansējuma un līdzfinansējuma nodrošināšanai 3 609 768,13 *euro* (trīs miljoni seši simti deviņi tūkstoši septiņi simti sešdesmit astoņi *euro* un 13 *centi*) apmērā aizņēmuma ņemšanai Valsts kasē vai citā kredītiestādē ar tās noteikto procenta likmi līdz 17 gadiem ar atlikto pamatsummas maksājumu uz 18 mēnešiem no līguma noslēgšanas dienas.
	2. investīciju projekta “Bioloģiski noārdāmo atkritumu pārstrādes laukuma izbūve” īstenošanai 1 068 713,75 *euro* (viens miljons sešdesmit astoņi tūkstoši septiņi simti trīspadsmit *euro* un 75 *centi*) aizņēmuma ņemšanai Valsts kasē vai citā kredītiestādē ar tās noteikto procenta likmi līdz 17 gadiem ar atlikto pamatsummas maksājumu uz 18 mēnešiem no līguma noslēgšanas dienas.
2. Galvojumu garantēt ar Jelgavas valstspilsētas pašvaldības budžetu.
3. Izdarīt Jelgavas pilsētas domes 2021.gada 28.oktobra lēmuma Nr.16/5 “Par piekrišanu SIA “Jelgavas komunālie pakalpojumi” dalībai projektā un galvojuma sniegšanu” šādu grozījumu un svītrot 3. un 4.punktu.

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2023. gada 30. jūnijā